### Beslutningstema

Der skal i denne sag besluttes, om der gives tilladelse til opdeling af ét projekt til to separate projekter.

### Historik

Projekt prioriteret i 2022.

### Sagsfremstilling

Projektudviklerne NRGi Renewables A/S og Nordic Energy Advice Ap har fremsat anmodning om at separere projektet, VE2022 #5, [adresse]/Borg.

Projektet er i dag bestående af 8 stk. vindmøller.

Efter en eventuel projektændring, vil det ene projekt blive til to, og derefter omfatte ét projekt á 6 stk. vindmøller og ét projekt bestående af 2 vindmøller.

Placeringen af henholdsvis de 6 og de 2 vindmøller kan findes i kortbilag, med markering af ejerforhold.

De to projektudviklere ønsker fortsat at samarbejde om de forskellige undersøgelser f.eks. angående flagermus og trækruter for fugle.

Derudover ønsker de at etablere fælles nettilslutning og fælles indkøb af vindmøller.

Nærmere uddybning af dette kan findes i vedhæftede to bilag, angående afrapporteringen.

I forhold til planlægningen vil projektændringen betyde, at begge projekter skal køre parallelt med hinanden.

De skal begge have lavet hver deres lokalplan og fremsende hver deres rapport for miljøpåvirkninger, kaldet miljøkonsekvensrapport.

Vindmøller skal i henhold til Vejledning nr. 9317 af 26/01/2023 opstilles i et let genkendeligt mønster.

Skulle projektet med to vindmøller blive realiseret uden projektet med 6 vindmøller, er det en vurdering om man kan rejse to vindmøller i et mønster. Tidligere har der i planmæssig sammenhæng været anbefalinger om, at der opsættes i mønstre med mindst 3 møller. På den baggrund bør der stilles vilkår om, at selvom der sker en opdeling i 2 planer, så skal det ses som et samlet område - hvor der mindst opsættes 3 møller.

### Lovgrundlag

Planloven

Vejledning om planlægning for og tilladelse til opstilling af vindmøller

### Indstilling Fagchef for Plan og Udvikling indstiller,

|  |  |
| --- | --- |
| at | opdeling i 2 planprocesser godkendes, og |
| at | der ved kommende opsætning skal ske opsætning i ét samlet område omfattende de 2 planområder, med mindst 3 møller og alle i et harmonisk mønster. |

### Beslutning

Indstillingen godkendt idet præmisser i den oprindelige ansøgning fastholdes.

Forvaltningen skal i den videre planproces sikre, at de to planprocesser styrer efter helheden i den samlede ansøgning.